text: Opsang til borgmester: Tag dig af de hjemløse
  05 januar 2016 kl. 06.21
  SF i Vejle har en klar opfordring til deres borgmester. Han skal skabe bedre vilkår for hjemløse.
  I et brev opfordrer SF i Vejle borgmester Arne Sigtenbjerggard til at sørge for bedre forhold for de hjemløse. SF vil have flere sengepladser til de hjemløse om natten, og det skal samtidig være muligt at få husly i dagtimerne. Ifølge SF skal de hjemløses muligheder forbedres hurtigst muligt.
  - Vi mener faktisk, at det haster så meget, at du bør gå ind og søge en løsning her og nu. Det er afgørende for de mennesker det handler om, skriver SF’s gruppeformand i Vejle, Lone Myrhøj, i brevet til borgmesteren.
  Det er ikke kun for de hjemløses skyld, at Lone Myrhøj og resten af Vejles SF’ere vil have borgmesteren til at tage aktion. De mener, at de hjemløses forhold i Vejle giver kommunen et dårligt omdømme.
  - Sagen som den fremstår i pressen nu, giver kommunen et dårligt image og er ikke værdig, hvis der ikke findes en løsning for disse udsatte grupper, lyder det fra Lone Myrhøj.
  